“หุ้นสื่อสาร” วิ่งคึก! ลุ้น คสช.ใช้ ม.44 ยืดเวลาจ่ายค่าคลื่น 900 MHz
“หุ้นสื่อสาร” วิ่งคึก! ลุ้น คสช.ใช้ ม.44 ยืดเวลาจ่ายค่าคลื่น 900 MHz
14 ก.พ. 2562

ผู้สื่อข่าวรายงานว่า ณ เวลา 10.25 น. ราคาหุ้น บริษัท ทรู คอร์ปอเรชั่น จำกัด (มหาชน) หรือ TRUE อยู่ที่ระดับ 5.40 บาท บวก 0.20 บาท หรือ 3.85% สูงสุดที่ระดับ 5.45 บาท ต่ำสุดที่ระดับ 5.25 บาท ด้วยมูลค่าการซื้อขาย 469.16 ล้านบาท
ขณะที่ราคาหุ้น บริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ระดับ 183.50 บาท บวก 1.50 บาท หรือ 0.82% สูงสุดที่ระดับ 184 บาท ต่ำสุดที่ระดับ 182.50 บาท ด้วยมูลค่าการซื้อขาย 203.42 ล้านบาท
ส่วนราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 48.50 บาท บวก 1 บาท หรือ 2.11% สูงสุดที่ระดับ 48.50 บาท ต่ำสุดที่ระดับ 47.75 บาท ด้วยมูลค่าการซื้อขาย 178.57 ล้านบาท
โดยราคาหุ้นกลุ่มสื่อสารปรับตัวขึ้นแรงวันนี้ หลังมีการรายงานข่าวว่า วานนี้ (13 ก.พ.62) นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้เดินทางไปประชุมร่วมกับนายวิษณุ เครืองาม รองนายกรัฐมนตรี พร้อมด้วยกระทรวงการคลัง สำนักงบประมาณ กระทรวงดิจิทัลเพื่อเศรษฐกิจและสังคม หรือ ดีอี และผู้ให้บริการโทรศัพท์เคลื่อนที่  (โอเปอเรเตอร์)  ทั้ง 3 ราย ได้แก่ ADVANC, DTAC และ TRUE ที่ทำเนียบรัฐบาล
โดยในการประชุมดังกล่าวเพื่อขอข้อมูลเกี่ยวกับหนังสือขอขยายงวดการชำระเงินค่าประมูลคลื่น 900 MHz งวดที่ 4 ซึ่งทั้ง ADVANC และ TRUE ต้องจ่ายทั้งหมดในงวดที่ 4 รายละประมาณ 60,000 ล้านบาท ในปี 2563 ดังนั้นจึงขอ คสช.พิจารณาออก ม.44 ขยายการชำระเงินงวดที่ 4 ออกไปอีก 6 งวด
ขณะที่ DTAC จะต้องชำระเงินงวดที่ 4 จำนวน 30,024 ล้านบาท (ไม่รวมภาษีมูลค่าเพิ่ม) ในปี 2565 หลังจากเป็นผู้ชนะประมูลคลื่น 900 MHz เมื่อปี 2561 ที่ผ่านมา ด้วยราคา 38,064 ล้านบาท จึงขอขยายการชำระเงินงวดที่ 4 ออกไปอีก 10 งวด
ทั้งนี้ แม้ว่าผลการประชุมจะยังไม่เป็นข้อสรุปสุดท้ายว่า การหารือดังกล่าวจะนำมาซึ่งการออก ม. 44 หรือไม่ แต่นายวิษณุ มีท่าทีเห็นด้วย และได้แจ้งที่ประชุมว่า การออก ม.44 เป็นเรื่องนโยบาย ซึ่งไม่ใช่อำนาจของนายวิษณุ จำเป็นต้องทำเรื่องเสนอหัวหน้า คสช.ก่อน ดังนั้นจึงขอให้มีการนัดประชุมย่อยอีกครั้งหนึ่งเพื่อสรุปเหตุผลในการช่วยเหลือ และมีความเป็นไปได้ว่าจะมีการเชิญ นายสมเกียรติ ตั้งกิจวานิชย์ ประธานสถาบันวิจัยเพื่อการพัฒนาประเทศ (ทีดีอาร์ไอ) มาให้ความเห็นด้วย
สำหรับการประชุม กระทรวงดิจิทัลฯ และกสทช.ต่างเห็นพ้องต้องกันว่า การยืดการชำระค่าใบอนุญาตนั้นเป็นสิ่งที่จะช่วยให้ผู้ประกอบการสามารถดำเนินธุรกิจต่อไปได้ และเรื่องการประกาศไปสู่ยุค 5G ของประเทศไทยที่จะทำให้เกิดขึ้นในปี 2563 ก็จะเกิดขึ้นด้วย